SO ปลื้มกระแสจองซื้อ “ไอพีโอ” คึกคัก เดินหน้าเทรด 14 ต.ค.นี้
SO ปลื้มกระแสจองซื้อ “ไอพีโอ” 85 ล้านหุ้นคึกคัก เดินหน้าเทรด 14 ต.ค.นี้ 
8 ต.ค. 2563

นายคมกฤต มีคำสัตย์ กรรมการผู้จัดการสายงานตลาดทุน บริษัทหลักทรัพย์ อาร์เอชบี (ประเทศไทย) จำกัด (มหาชน) ในฐานะที่ปรึกษาทางการเงินและผู้จัดการการจัดจำหน่ายและรับประกันการจำหน่ายหุ้นสามัญเพิ่มทุนของ บริษัท สยามราชธานี จำกัด (มหาชน) หรือ SO เปิดเผยว่า การเสนอขายหุ้นสามัญเพิ่มทุนให้แก่ประชาชนทั่วไปเป็นครั้งแรก (IPO) ของ SO จำนวน 85 ล้านหุ้น ราคาหุ้นละ 6.5 บาท ในช่วงเปิดจองซื้อ ระหว่างวันที่ 3-7 ต.ค.2563
พบว่านักลงทุนสถาบันและนักลงทุนรายย่อยให้ความสนใจจองซื้อเกินกว่าจำนวนที่จัดสรร สะท้อนความเชื่อมั่นที่มีต่อปัจจัยพื้นฐานที่แข็งแกร่งของ SO รวมทั้งศักยภาพการเติบโตและโอกาสในอนาคต จึงมั่นใจว่าจะได้รับ การตอบรับที่ดีในวันเข้าซื้อขายวันแรกในตลาดหลักทรัพย์แห่งประเทศไทย วันที่ 14 ต.ค.2563 นี้
นายจิรณุ กุลชนะรัตน์ ประธานเจ้าหน้าที่บริหาร บริษัท สยามราชธานี จำกัด (มหาชน) หรือ SO กล่าวว่า การเสนอขาย IPO ในครั้งนี้ประสบความสำเร็จอย่างดีเยี่ยม ตอกย้ำถึงศักยภาพการดำเนินธุรกิจในฐานะผู้ประกอบธุรกิจการจ้างเหมาบริการครบวงจรชั้นนำระดับประเทศที่มีผลิตภัณฑ์คุณภาพและบริการหลากหลายสามารถตอบสนองความต้องการลูกค้าได้อย่างตรงจุด มีชื่อเสียงเป็นที่ยอมรับในอุตสาหกรรมและศักยภาพทางการเงิน โดยมีผลประกอบการที่เติบโตอย่างแข็งแกร่งอย่างต่อเนื่องตลอดระยะเวลากว่า 40 ปี ที่ดำเนินธุรกิจ
เป้าหมายการระดมทุนในตลาดหลักทรัพย์ฯ เพื่อสนับสนุนการขยายธุรกิจให้เติบโตอย่างยั่งยืนในอนาคต รองรับความต้องการใช้บริการ Outsource ซึ่งถือเป็นทางเลือกการบริหารจัดการลดต้นทุน ลดภาระ และเพิ่มประสิทธิภาพองค์กร ในสถานการณ์โควิด-19 ของหน่วยงานราชการ รัฐวิสาหกิจ และบริษัทเอกชนขนาดใหญ่ กลุ่มลูกค้าหลักที่บริษัทให้บริการอยู่ในปัจจุบัน รวมทั้งลูกค้าใหม่ๆ ที่อยู่ในนิคมอุตสาหกรรมเขตภาคตะวันออก กลุ่มบริษัทขนส่งและโลจิสติกส์ กลุ่มบริษัทสินค้าอุปโภคบริโภค สถาบันการเงิน ประกันภัย เป็นต้น
นอกจากนี้ การเป็นบริษัทจดทะเบียนในตลาดหลักทรัพย์ฯ ยังช่วยส่งเสริมความน่าเชื่อถือและภาพลักษณ์  ที่ดีด้านการบริหารงานด้วยความโปร่งใส ซึ่งจะช่วยสร้างความเชื่อมั่นให้กับนักลงทุนและลูกค้า ตลอดจนสร้างความตระหนักและสร้างการรับรู้ถึงผลิตภัณฑ์และบริการของ SO ในกลุ่มลูกค้าเป้าหมายอย่างแพร่หลาย ภายใต้โครงสร้างธุรกิจของบริษัทที่ได้สร้างการรับรู้ในแบรนด์ให้เป็นที่จดจำผ่าน 4 กลุ่มธุรกิจ ได้แก่ 1.SO People สำหรับการบริหารจัดการพนักงานขับรถยนต์ พนักงานสำนักงานและพนักงานช่างเทคนิค 2.SO Green สำหรับบริการดูแลภูมิทัศน์ 3.SO Wheel สำหรับบริการรถยนต์ให้เช่า และ 4.SO Next สำหรับการบริหารจัดการงานบันทึกข้อมูล